Ma gewond toe taxibestuurder glo losbrand‘n Omstander hou die vuurwapen vas wat glo by ‘n taxibestuurder afgeneem is. (Foto: Jonisayi Maromo/ANA) ŉ Skare nuuskierige verbygangers wat in Mamelodi, in die ooste van Pretoria, by ŉ ongelukstoneel saamgedrom het, het laat spaander toe skote begin het klap het ná ŉ onderonsie tussen taxibestuurders en van die inwoners. ŉ Voertuig wat skoolkinders vervoer, was kort tevore betrokke in ŉ ongeluk met ŉ minibus in Solomon Mahlangurylaan. ŉ Woordewisseling tussen die bestuurders van die twee voertuie en inwoners het kort daarna uitgebreek. Nóg ŉ taxibestuurder het op die toneel stilgehou, ŉ vuurwapen uitgepluk en sy kollega te hulp gesnel. Die groep het handgemeen geraak en skote het begin klap. Die taxibestuurder het op die vlug geslaan ná sy wapen afgeneem is. Zandile Mthimunye het haar intussen na die toneel gehaas om haar kinders – wat in die ongeluk betrokke was – te gaan haal. Mthimunye is ook die woordvoerder van die Tshwane-distrikshospitaal. “Ek was geweldig bekommerd oor my kinders en hier staan skares mans en baklei. Tussendeur die bakleiery en die skote wat klap, het ek gevoel iets tref my in die ribbes. Toe ek agterkom ek bloei, het ek besef een van die koeëls moes my getref het,” het Mthimunye gesê. Die koeël het haar net skrams getref. Isaac Mahamba, woordvoerder van die Tshwane-metropolisie, het gesê die saak word ondersoek.